CELEX: 32021D0972
Language: sk
Date: 2021-06-14 00:00:00
Title: Rozhodnutie Rady (EÚ) 2021/972 zo 14. júna 2021 o pozícii, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Európskej únie o predĺženie platnosti výnimky WTO, ktorou sa povoľujú autonómne obchodné preferencie pre západný Balkán

17.6.2021   
               
               
                  SK
               
               
                  Úradný vestník Európskej únie
               
               
                  L 214/66
               
            
         ROZHODNUTIE RADY (EÚ) 2021/972
         zo 14. júna 2021
         o pozícii, ktorá sa má v mene Európskej únie zaujať v Generálnej rade Svetovej obchodnej organizácie, pokiaľ ide o žiadosť Európskej únie o predĺženie platnosti výnimky WTO, ktorou sa povoľujú autonómne obchodné preferencie pre západný Balkán
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Podľa článku II ods. 2 Dohody o založení Svetovej obchodnej organizácie (ďalej len „Dohoda o založení WTO“) dohody a súvisiace právne nástroje zahrnuté do jej príloh 1, 2 a 3 (ďalej len „mnohostranné obchodné dohody“) vrátane Všeobecnej dohody o clách a obchode 1994 (ďalej len „GATT 1994“) tvoria neoddeliteľnú súčasť Dohody o založení WTO a sú záväzné pre všetkých členov Svetovej obchodnej organizácie (ďalej len „WTO“) vrátane Únie.
                  
               
                     (2)
                  
                  
                     Podľa článku IV ods. 1 Dohody o založení WTO môže WTO prijímať rozhodnutia o všetkých otázkach vzťahujúcich sa na všetky mnohostranné obchodné dohody.
                  
               
                     (3)
                  
                  
                     V súlade s článkom IX ods. 3 Dohody o založení WTO môže WTO vo výnimočných prípadoch rozhodnúť o oslobodení od záväzku, ktorý je členovi uložený Dohodou o založení WTO alebo ktoroukoľvek z mnohostranných obchodných dohôd.
                  
               
                     (4)
                  
                  
                     Prvýkrát bola Únii výnimka z jej záväzkov podľa článku I ods. 1 GATT 1994 udelená 8. decembra 2000 do 31. decembra 2006, pričom naposledy bola jej platnosť predĺžená 7. decembra 2016 do 31. decembra 2021, a to v rozsahu potrebnom na to, aby sa Únii umožnilo poskytovať preferenčné zaobchádzanie s oprávnenými výrobkami s pôvodom na západnom Balkáne (Albánsko, Bosna a Hercegovina, Kosovo (*), Čierna Hora, Severné Macedónsko a Srbsko).
                  
               
                     (5)
                  
                  
                     16. decembra 2020 nariadenie Európskeho parlamentu a Rady (EÚ) 2020/2172 (1) ďalej predĺžilo obdobie uplatňovania autonómnych obchodných preferencií pre západný Balkán do 31. decembra 2025.
                  
               
                     (6)
                  
                  
                     V prípade neexistencie výnimky zo záväzkov v rámci WTO by sa autonómne obchodné preferencie, ktoré Únia uplatňuje do 31. decembra 2025 pre západný Balkán, museli rozšíriť na všetkých ostatných členov WTO.
                  
               
                     (7)
                  
                  
                     Žiadosť o predĺženie platnosti výnimky zo záväzkov v rámci WTO podľa článku I ods. 1 a článku XIII GATT 1994, ktorou sa povoľujú autonómne obchodné preferencie pre západný Balkán, je opodstatnená vzhľadom na pretrvávajúcu ťažkú hospodársku situáciu v regióne a na to, že preferenčné zaobchádzanie pre oprávnené výrobky, ktoré Únia poskytuje týmto krajinám, je určené na podporu hospodárskeho rozvoja spôsobom, ktorý je v súlade s cieľmi GATT 1994, a nevytvára prekážky v obchode s ostatnými členmi WTO.
                  
               
                     (8)
                  
                  
                     Je vhodné stanoviť pozíciu, ktorá sa má v mene Únie zaujať v Generálnej rade WTO, keďže predĺženie platnosti výnimky WTO týkajúcej sa autonómnych obchodných preferencií, ktoré Únia udeľuje západnému Balkánu, bude pre členov WTO záväzné,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Európskej únie zaujať v Generálnej rade Svetovej obchodnej organizácie, je požiadať o predĺženie platnosti existujúcej výnimky WTO týkajúcej sa autonómnych obchodných preferencií udelených Úniou západnému Balkánu do 31. decembra 2026 a podporiť prijatie uvedenej žiadosti.
            Uvedenú pozíciu vyjadrí Komisia.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Luxemburgu 14. júna 2021
            
               
                  Za Radu
               
               
                  predsedníčka
               
               A. MENDES GODINHO
            
         
         
            (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
         
            (1)  Nariadenie Európskeho parlamentu a Rady (EÚ) 2020/2172 zo 16. decembra 2020, ktorým sa mení nariadenie Rady (ES) č. 1215/2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia zavedenom Európskou úniou alebo s týmto procesom spojené (Ú. v. EÚ L 432, 21.12.2020, s. 7).